RESOLUCIÓN do 23 de outubro de 2012, da Secretaría Xeral de Medio Rural e Montes, pola que se dá publicidade ás axudas concedidas ao abeiro da Orde do 27 de decembro de 2011 pola que establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013 e se convocan para o ano 2012.
Consellería do Medio Rural e do Mar — III. Outras disposicións — 05/11/2012

A Orde do 27 de decembro de 2011 da Consellería de Medio Rural establece as bases e convoca para o ano 2012 as axudas para o fomento da silvicultura en bosques no medio rural ao abeiro do artigo 27 do Regulamento (CE) nº 1698/2005 do Consello, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) encadradas na medida 122 do Programa de desenvolvemento rural (PDR) de Galicia para a etapa 2007-2013.
Mediante a Orde da Consellería do Medio Rural e do Mar do 30 de marzo de 2012 (DOG 12.4.2012, núm. 70) delegouse no secretario xeral do Medio Rural e Montes a competencia para aprobar as solicitudes de axuda.
De conformidade co disposto no artigo 15 da Lei 9/2007, do 13 de xullo, de subvencións de Galicia, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e o crédito orzamentario a que se imputen, o beneficiario, a cantidade concedida e a finalidade ou finalidades da subvención.
De acordo co anterior,
Facer pública a aprobación das axudas solicitadas ao abeiro da Orde do 27 de decembro de 2011 pola que establecen as bases reguladoras das axudas para o fomento da silvicultura en bosques no medio rural, en concorrencia competitiva, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013 e se convocan para o ano 2012, en réxime de concorrencia competitiva axustándose aos principios de publicidade, concorrencia, obxectividade, transparencia, igualdade e non- discriminación, para as cales o secretario xeral do Medio Rural e Montes, no desenvolvemento das súas función delegadas pola conselleira do Medio Rural e do Mar, formulou resolución de concesión ata o día 19 de outubro de 2012.
A aprobación das devanditas axudas realízase no exercicio do ano 2012 e 2013 con cargo á aplicación orzamentaria 16.20.713B.770.0.
A concesión establece dúas anualidades e, por tanto, dous prazos para rematar os traballos e xustificalos por escrito: a anualidade 2012, que remata o día 30 de novembro de 2012, e a anualidade 2013, que remata o día 30 de xuño de 2013.
En cumprimento do disposto no artigo 11 punto 2 da orde, deberá presentarse nun prazo de 15 días hábiles, contados a partir do día seguinte ao da publicación da presente resolución, no Servizo Provincial de Montes unha copia compulsada da documentación con que se acredite a titularidade dos terreos.
Contra a presente resolución poderá interpoñerse, potestativamente, o recurso de reposición perante a conselleira do Medio Rural e do Mar, no prazo dun mes, contado a partir do día seguinte ao da súa publicación no Diario Oficial de Galicia, segundo o establecido nos artigos 116 e 117 da Lei 30/1992, do 26 de novembro, ou directamente recurso contencioso-administrativo perante o órgano xurisdicional competente no prazo de dous meses contados a partir do día seguinte ao da súa publicación no Diario Oficial de Galicia, consonte o disposto no artigo 46 da Lei 29/1998, do 13 de xullo, reguladora da xurisdición contencioso-administrativa, sen prexuízo de que os interesados poidan exercer calquera outro que achen pertinente.
Santiago de Compostela, 23 de outubro de 2012